Matovič, Igor, poslanec NR SR (2023-02-10):
Ďakujem veľmi pekne. Vážený pán predsedajúci, kolegovia, kolegyne, celkom ma zaujímala debata, ako sa tu rozbehne pri tomto návrhu a myslím, že som dopredu aj celkom, celkom odhadol, že tie politické strany, ktorým veľmi vyhovuje v podstate, aby ľudia nechodili k voľbám, lebo aby ich volilo len nejaké také nabudené úzke jadro, tak zrazu bojujú a vyhovárajú sa na hocijaké výhovorky alebo vymýšľajú si, že dobré je nemotivovať ľudí, lebo však teda predsa tu už sme osem mesiacov pred voľbami a meníme pravidlá (povedané so smiechom). Ja si osobne myslím, že povinnosťou politika, ktorý to myslí dobre s ľuďmi, je motivovať ľudí k tomu, aby prišli voliť ešte aj tri dni pred voľbami, aj hodinu pred voľbami, aj v deň volieb. Urobiť všetko pre to, aby výsledok volieb bol čo najviac reprezentatívny. A návrh o tom, že dajme ľuďom, tým, ktorí prejavia záujem o veci verejné, že dajme im odmenu, dajme im pocítiť, že nám na nich záleží, lebo im záleží na štáte, im záleží na spoločnosti, im záleží na tom, ako si tu nastavíme pravidlá, je fér, je krásna vec. A odsudzovať to preto a nazývať nejakou volebnou korupciou je hanba tých ľudí, ktorí to vyslovia. Hovoriť o tom, že keď ľudia využívajú nejaké práva a keď ich za to odmeníme, že využijú svoje právo, že to je diskriminácia tých, ktorí nevyužijú právo, tak potom sa pýtam, ako je možné, že teda napríklad nejaký očkovací bonus, kde sme odmeňovali dôchodcov za to, že využijú svoje právo sa zaočkovať, bez problémov ustál ústavný test. Nikto očkovací bonus 300 eur za očkovanie nenapadol na Ústavnom súde, ani si to nezmyslel, že by také niečo napádal. A rovnako to bolo odmenenie tých ľudí, ktorí využili nejaké svoje právo a, áno, neodmenenie tých, ktorí sa rozhodli ho nevyužiť. Ale každý bol slobodný, ako sa rozhodne. A v tomto prípade si myslím, že je to symbolický, symbolická zľava, symbolická výhoda pre tých ľudí, ktorí prejavia záujem o štát, o veci verejné, povedia si áno, že dôležitejšie ako kachličkovať kúpeľňu alebo pozerať film, alebo ísť možno, čo bude?, september, možno niečo na záhrade, oberať jablká, tak že je dôležitejšie ísť a prejaviť svoj názor a týmto ľuďom dať na štyri roky výhodu, že môžu mať 10-percentnú symbolickú zľavu z poplatkov, je fér. To nie je volebná korupcia. Samozrejmé, že ľuďom na prvý pohľad keď dáte, čokoľvek ponúknete za to, že prídu voliť, tak na prvý pohľad, na prvú signálnu, môžete povedať áno, to je kupovanie si hlasov. Volebná korupcia je zadefinovaná v trestnom zákone. A tá hovorí jednoznačne, že volebnou korupciou je, ak motivujete alebo sľúbite nejakú odmenu, či priamo alebo sprostredkovane, človeku za to, že bude voliť určitým spôsobom. Čiže že bude voliť konkrétnu stranu napríklad. Alebo na tej strane tieto, tieto mená má krúžkovať. Volebná korupcia podľa Trestného zákona je, že nebude voliť určitým spôsobom, čiže napríklad poviete mu, dáte mu odmenu, keď mi donesieš hlasovací lístok nejakej politickej strany, alebo donesieš mi všetky hlasovacie lístky a budem vidieť, že ten, teda ten správny tam medzi nie je, tak ste ho vlastne motivovali, že nebude voliť tie politické strany. A zároveň je tam tretie ustanovenie, volebná korupcia je, keď niekoho priamo alebo nepriamo motivujete k tomu, aby nevolil alebo nehlasoval v referende vôbec. To znamená, že by niekto platil ľuďom za to, že nechoďte voliť, nechoďte hlasovať. Aj v referende napríklad, ak by sme ľuďom sľúbili, že za to, že nepôjdu v referende hlasovať, niečo, nejakú konkrétnu odmenu, tak v tom prípade by to bola volebná korupcia. Ale keďže tu takto explicitne máme napísané, čo volebnou korupciou je, a to, čo týmto návrhom, je to síce, prepáčte, ale sústreďujem sa iba na ten jeden návrh o odmene za účasť vo voľbách, okrem tých iných, to, čo týmto návrhom vyslovene hovoríme, je, že odmeňme ľudí bez ohľadu na to, ako budú voliť, ale za to, že budú voliť vôbec, keď použijem jazyk, aký je napísaný v Trestnom zákone. To znamená presný opak toho, čo je napísané v Trestnom zákone, lebo tam je napísané, keď odmeníte za to, že nebudú voliť vôbec a my budeme odmeňovať za to, že budú voliť vôbec, keď teda tam to slovíčko mám vsunúť. Čiže motivovať, aby ľudia prišli voliť, aby si prejavili ten svoj názor úplne slobodne a nech si kohokoľvek vyberú, je práve bohumilá činnosť a hodná, po prvé, aj našej snahy, aj odmeny. A preto ma veľmi mrzí, že voči tomuto návrhu bojujú a hlavne, ale teda, jak som povedal na začiatok, vidím, že bojujú voči nemu tí, ktorí sa spoliehajú na to, že čím viacej ľudí znechutia, tak, a tí neprídu voliť, tak tie tvrdé jadrá, keď prídu voliť, tak, samozrejme, z menšej účasti oni môžu prospechársky získať nejaký väčší podiel na tom koláči a môžu mať vlastne väčší percentuálny úspech vo voľbách, výsledok, a tým pádom aj viacej poslancov v parlamente. Čiže je to dobrý návrh, zároveň kolegom z SaS hovorím, že je to návrh, pod ktorý sa podpísali či v koaličnej zmluve, ale takisto v programovom vyhlásení vlády, že za neho hlasovali, že jak teraz tu príde kolega Viskupič a vymýšľa si akékoľvek výhovorky, prečo nie, tak popiera svoj verejný prísľub, ktorý ľuďom dal, či už teda pri hlasovaní tu v pléne, alebo pri podpise koaličnej zmluvy, pod ktorú sa svojho času podpísal, ale tak pri nich sme si na to zvykli. A od septembra ja naozaj som v nemom úžase, čo títo ľudia predvádzajú. Najprv povedia, že budú konštruktívna opozícia, na druhý deň tuto, v tejto istej sále tu s fašistami a s mafiánmi blokujú rokovanie, rokovanie celého pléna. Čiže to sme hneď na druhý deň mohli vidieť, aká bola konštruktívna opozícia. Potom hovorili, že v žiadnom prípade nebudú sa podieľať na odvolávaní ministrov a už tobôž nie na odvolávaní predsedu vlády a tým pádom de facto celej vlády a dnes všetci vieme, ako to dopadlo. Hneď ako povalili vládu, Sulík utekal za Edom Hegerom, podporíme novú sedemdesiat šestku, my sme vlastne chceli dostať z vlády iba Matoviča, ale my chceme, aby vláda vládla, nová sedemdesiat šestka, samozrejme, podporíme. Vieme, ako to dopadlo. Ako každý deň iné stanovisko, na hanbu, na hanbu, na hanbu, a potom sa ani nečudujem, že stratili od júla, kedy začali robiť tieto opičky, už dve tretiny svojich voličov. Myslím si, že idú správnym smerom a ak ešte aj pri takýchto relatívne banálnych, možno pre nich, návrhoch zapierajú samých seba a sú ochotní hovoriť, popierať teda ten svoj verejný prísľub, že takýto návrh podporia, že budeme odmeňovať voličov, tak si myslím, že majú správnu trajektóriu (povedané so smiechom), prajem im pokračovanie tejto trajektórie mimo parlament, lebo sa ukázalo, že mať koaličného partnera, ktorý rozbije každú jednu vládu, ktorej je súčasťou, a musím povedať, že za politického rozpoloženia síl, v podstate sú to také malé zázraky, že sa podarila zostaviť vláda Radičová, alebo teda Radičovej vláda. Viem presne aj s Martinom Feckom, aj s Jojom Viskupičom, s Erikou Jurinovou jak sme, myslím, že potom, teraz dnes tá reštaurácia je aj v tých príbehoch, niečo sa tam, odovzdávali úplatky, neviem, či pre Kováčika alebo koho, v Troch vežiach, reštaurácia Tower, jak v 2010, jak tam oslavovali a vítali, teda mali tam volebnú centrálu, o desiatej v ten volebný deň. My sme tam prišli štyria, áno, skromne sme stáli na konci kandidátky, čakali sme na výsledok a jak prišli, začali prichádzať prvé, prvé výsledky, tak, tuším, 23 poslancov vtedy vychádzalo SaS-ke, tak už sa tam fotili, oslavovali, šampanské potokmi tam tieklo a my sme tichučko si tam sedeli a pozerali si, ako sa nám vyvíjajú krúžky. Po hodine vidíme, že však my máme celkom dosť krúžkov, my sme sa tam asi prekrúžkovali, ale sme si ani netrúfli to povedať ostatným saskárom, ktorí teda sa tam už všetci fotili, že jak sú poslancami a zistili to až niekedy okolo pol druhej, niekto za takým dlhým veľkým stolom sedel a zrazu hovorí, že oni sa nám tam prekrúžkovali. Zrazu ticho. Kto sa nám prekrúžkoval? No tí blázni z konca kandidátky sa nám tam prekrúžkovali. A zrazu začali sa počítať tí dvadsiati traja, že koho sme vykrúžkovali. Ako rozhodli vlastne ľudia demokraticky vo voľbách, komu dali väčšiu dôveru a zrazu z tých 23, čo predtým už mali 50 fotiek, neviem, či vtedy po Facebookoch a už teda, jak teda oni sú poslancami, tak zrazu štyria vypadli, lebo ľudia rozhodli inak a postupne prechádzam k tej inej téme. Uprednostniť vôľu ľudí pred vôľou straníckej centrály, pred voľou predsedu strany je opäť bohumilá činnosť a je to verejný záujem. Dnes trojpercentná bariéra chráni rozhodnutie predsedu strany alebo vedenia strany, že títo ľudia sa majú stať poslancami a znížiť toto kvórum z 3 % na 1 %, výrazným spôsobom podávame ruku práve vôle ľudu, lebo ľudia aj s jednopercentnou podporou si budú vedieť prekrúžkovať človeka možno zo 120. miesta. A toto sa vám zase nepáči, vy, milí demokrati, antidemokrati.